钦定古今图书集成/明伦汇编/官常典/第763卷 > 苏观生 梁朝锺
## 钦定古今图书集成/明伦汇编/官常典/第763卷 > 苏观生 梁朝锺

按《明外史陈邦彦传》：“观生，字宇霖，东莞人也。年三十，
始为诸生。崇祯中，由保举授无极知县。总督范志完
荐其才，进永平同知，监纪军事。寻迁户部员外郎。十
七年，京师陷，脱还南京，进郎中，催饷苏州。明年五月，
南京破，走杭州。会唐王聿键至，观生谒王。王与语大悦，联舟入福建，与郑芝龙、鸿逵兄弟拥立王，擢为翰”
林学士，旋进礼部右侍郎兼学士。设储贤馆，分十二
科，招四方士，令观生领之。至者多庸流，王亦厌而罢
其事。观生矢清操，稍有文学，而时望不属，王以故人
恩眷出廷臣右，乃超拜东阁大学士，参机务。观生数
赞王出师，见郑氏不足有为，且事权悉为所握，请王
赴赣州经略江西、湖广，王议遣观生先行。明年，观生
赴赣州，大征甲兵，饷不继，竟不能出师。时吉安已破，
总督万元吉乞援，观生遣二百人往元吉，令协守绵
津滩。旋元吉兵溃，退回赣州，而城被围，观生走南康。
赣人数告急，观生发三千人助赣守。久之，他将战败，
及赣州再围，三千人皆引去。时观生移驻南安，闽中
急不能救。聿键死于汀州，赣州亦破，观生退入广州。
监纪主事邦彦劝观生疾趋惠、潮，扼漳、泉，两粤可自
保，观生不从。会丁魁楚等将立永明王，观生欲与共
事。魁楚素轻之，且欲专定策功，虑其以旧相居己上，
拒不与议。吕大器亦以其非两榜，叱辱之。观生愠甚。
适唐王弟聿𨮁嗣为唐王者，与大学士何吾驺自闽
至南海关，捷先、番禺梁朝锺首倡“兄终弟及”议，观生
遂与吾驺及布政使顾元镜、侍郎王应华、曾道唯等
拥立王，就都司署为行宫。即日封观生建明伯，掌兵
部事，进吾驺等秩，擢捷先吏部尚书。旋与元镜、应华、
道唯并拜东阁大学士，分掌诸部。时仓猝举事，治宫
室、服御、卤簿，通国奔走，夜中如昼。不旬日，除官数千
冠服皆假之优伶，人传以为笑。永明王监国肇庆，
遣给事中彭燿、主事陈嘉谟赍敕往谕。燿，顺德人，过
家拜先庙，托子于友人。至广州，以诸王礼见，备陈《天
潢伦序》及监国先后，语甚切至，因历诋观生诸人。观
生怒，执杀之，嘉谟亦不屈死。乃治兵日相攻，以番禺
人陈际泰督师，与永明王总督林佳鼎战于三水，兵
败，复招海盗数万人，遣大将林察将战海口，斩佳鼎。
观生意得，务粉饰为太平事，而委任捷先及朝锺。捷
先由进士历官监司，小有才，便笔札。朝锺举于乡，善
谈论，浃旬三迁至祭酒。有杨明竞者，潮州人，好为大
言，诡称精兵满惠、潮间，可十万，即特授惠潮巡抚。朝
锺语人，“内有捷先，外有明竞，强敌不足平矣。”观生亦
器此三人，事必咨之。又有梁鍙者，妄人也，观生才之，
用为吏科都给事中。与明竞大纳贿赂，日荐用数十
人。观生本乏猷略，兼总内外任，益昏瞀。招海盗，资捍
御其众，白日杀人，悬肺肠于贵官之门以示威，城内
外大扰。时惠、潮长吏皆降附，即用其印移牒广州，报
无警。观生信之，聿𨮁视学，百僚咸集。或报警逼，观生
叱之曰：“潮州昨尚有报，安得遽至此？妄言惑众！”斩之！
如是者三，而东门已陷，观生始召兵搏战，兵精者皆
西出，仓猝不能集。观生走鍙所问计曰：“死尔，复何言！”
观生入东房，鍙入西房，各拒户自缢。观生虑其诈，稍
留听之。鍙故扼其吭，气涌有声，且推几仆地；久之寂
然。观生信为死，遂自经。明日，鍙献其尸出降。朝锺闻
变，赴池，为邻人救出，自刭死。聿𨮁方事阅射，急易服
逾垣，匿王应华家。俄缒城走，为追骑所获；馈之食，不
受；曰：“我若饮汝一勺水，何以见先人地下！”投缳而绝，
吾驺、应华等悉降。